पाएं अपने शहर की ताज़ा ख़बरें और फ्री ई-पेपरडाउनलोड करें
निरसा प्रखंड के देवियाना गांव में 48 घंटे के अंदर तीन लोगों की मौत से दहशत है। 2 मई को पश्चिम बंगाल के कुल्टी स्थित निजी अस्पताल में कोरोना संक्रमित धनंजय कर की मौत हो गई थी। फिर मंगलवार 4 मई को गांव के ही 45 वर्षीय स्नेहाशीष घोष उर्फ नयन घोष और 65 वर्षीय अश्विनी चक्रवर्ती की मौत भी कुल्टी के निजी अस्पताल में हो गई।
उसके पहले भी 12 फरवरी से 19 अप्रैल के बीच तीन लोगों की मौत हो गई थी। सूचना पाकर शाम में सीओ नितिन शुभम गुप्ता और निरसा पीएचसी प्रभारी डॉक्टर रोहित गौतम पुलिस बल के साथ गांव पहुंचे। कोविड-19 से बचने के लिए सरकारी गाइडलाइन का पालन करने का निर्देश दिया। ग्रामीणों ने बताया कि स्नेहाशीष और अश्विनी सर्दी-खांसी व बुखार की शिकायत के बाद कुल्टी के निजी अस्पताल में भर्ती हुए थे। मंगलवार को उनकी मौत से सब डरे हुए हैं।
गांव में इस तरह एक के बाद एक हुई लोगों की मौत
ग्रामीणों ने बताया कि 12 फरवरी को 60 वर्षीय गौर चंद्र कर, 5 मार्च को उनकी पत्नी 55 वर्षीय सरला कर, 19 अप्रैल को उनके पड़ोसी व रिश्तेदार 65 वर्षीय मिनोती कर, 2 मई को 45 वर्षीय ईसीएल कर्मी धनंजय कर, 4 मई को 45 वर्षीय स्नेहाशीष कर व अश्विनी चक्रवर्ती की मौत हो गई। सीओ और सीएचसी प्रभारी ने कहा कि मृतकों के परिजनों और उनके संपर्क में आए लोगों की कोरोना जांच की जाएगी। अगर कोई परिजन संक्रमित मिला, तो पूरे गांव की जांच करानी होगी। हालांकि ग्रामीणों ने कहा कि अस्पताल से जारी डेथ सर्टिफिकेट में किसी की मौत का कारण कोरोना नहीं बताया गया है। ऐसे में लोग असमंजस में हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn